། ཡེ་ཤེས་ཆོས་སྐུ་ལ། མེ་ལོང་ཡེ་ཤེས་སོགས་བཞི། དེས་
ན་རྒྱས་པར་ཕྱེ་ན་བདུན་ཡིན་ཡང་། གྲངས་ངེས་ཀྱི་སྒོ་ནས་སྐུ་དང་པོ་གསུམ། ཡེ་ཤེས་ཆོས་སྐུ་
དང་བཞིར་འཇོག་པ་ཡིན་ཏེ། སངས་རྒྱས་ཀྱི་སའི་མདོ་ལས། ཆོས་ལྔས་སངས་རྒྱས་ཀྱི་ས་
བསྡུས་པ་ཡིན་ཏེ། ལྔ་གང་ཞེ་ན། ཆོས་ཀྱི་དབྱིངས་རྣམ་པར་དག་པ་དང༌། མེ་ལོང་ལྟ་བུའི་ཡེ་
ཤེས་དང༌། མཉམ་པ་ཉིད་ཀྱི། སོ་སོར་རྟོག་པའི། བྱ་བ་གྲུབ་པའིཡེ་ཤེས་སོ། །ཞེས་སོགས་ཀྱི་
དོན་རྒྱན་དུ་འཆད་པ་ལ། དབྱིངས་ལ་གསུམ་དུ་ཡོད་ཚུལ་ནི། སངས་རྒྱས་རྣམས་ཀྱི་སྐུ་དབྱེ་བ།།
རང་བཞིན་ལོངས་སྤྱོད་རྫོགས་པ་དང༌། །གཞན་ནི་སྤྲུལ་པའི་སྐུ་ཡིན་ཏེ། །དང་པོ་གཉིས་པོའི་
རྟེན་ཡིན་ནོ། །ཞེས་དང༌། ཡེ་ཤེས་བཞི་འཆད་པ་ནི། མེ་ལོང་ཡེ་ཤེས་མི་གཡོ་སྟེ། །ཡེ་ཤེས་
གསུམ་ནི་དེ་ལ་བརྟེན། །མཉམ་པ་ཉིད་དང་སོ་སོར་རྟོག །བྱ་བ་གྲུབ་པ་ཁོ་ནའོ། །ཞེས་སོ། །
སློབ་དཔོན་གྱི་དགོངས་པ་ཡང་དེ་ཉིད་ཡིན་ཏེ། དེ་ཡང་དང་པོ་ཉིད་ཀྱི་སྐུ་ལ་སོགས་པའི་དབྱེ་
-277-

བརྩེ་ཆེན་འོད་སྣང་ལས། སྐྱེད་ཚལ་མཁན་པོ་ཀུན་དགའ་ཆོས་བཟང་ཞབས་ཀྱི་གསུང་འབུམ། ༼ཁ
བས་རྣམ་པ་བཞི་ཡིན་པས། ཞེས་དང་། དེ་ལྟར་སྐུ་དང་པོ་བསྟན་ནས་གཉིསཔ་ཆོས་ཀྱི་སྐུ་ཞེས་
དང༌། དེ་ལྟར་སྐུ་གསུམ་པ་བསྟན་ནས་བཞི་པ་སྤྲུལ་པའི་སྐུ། ཞེས་སོགས་གསུངས་པའི་ཕྱིར།
རིགས་པ་ནི། སྐུ་ལ་བཞིར་ངེས་ཏེ། སངས་རྒྱས་པའི་སྤངས་པ། རྟོགས་པ་གཟུགས་སྐུ་གཉིས་
ཏེ༑ བཞི་པོ་རིགས་ཐ་དད་ཀྱིས་སྐུ་ཡིན་པར་མཚུངས་པའི་ཕྱིར། གཉིས་པ་གནོད་བྱེད་ནི། ཁྱད་
ཆོས་གསུམ་ལྡན་གྱི་སངས་རྒྱས་ཀྱི་ཡེ་ཤེས་དེ་སྐུ་མ་ཡིན་པར་ཐལ། དེ་ལ་གསུམ་དུ་གྲངས་ངེས་
པ་གང་ཞིག །དེ་གསུམ་གང་རུང་མ་ཡིན་པའི་ཕྱིར། གཟུགས་སྐུ་གཉིས་མ་ཡིན་ཏེ། ཤེས་པ་
ཡིན་པའི་ཕྱིར། ངོ་བོ་ཉིད་སྐུ་མ་ཡིན་ཏེ། འདུས་བྱས་ཡིན་པའི་ཕྱིར། རྩ་བར་འདོད་ན། མཐར་
ཐུག་གི་སྤངས་པ་སངས་རྒྱས་ཀྱི་སྐུ་མ་ཡིན་པར་ཐལ་ལོ། ཁྱད་ཆོས་གསུམནི། ངོ་བོ། གནས་
གྱུར། བྱེད་ལས་ཀྱི་ཁྱད་པར་རོ། །དང་པོ་ནི། སེམས་སེམས་བྱུང་གཉིས་ཀྱིས་བསྡུས་པ།
གཉིས་པ་ནི། ཟག་བཅས་མ་ལུས་པ་ཟག་མེད་དུ་གནས་འགྱུར་བ། གསུམ་པ་ནི། གཟུགས་སྐུ་
གཉིས་སུ་སྣང་བ་སྐྱེད་པའི་སྒོ་ནས་སེམས་ཅན་གྱི་དོན་མཛད་པའོ། །བྱང་ཆུབ་ཕྱོགས་མཐུན་
ཚད་མེད་དང་། །ཞེས་པས་ངོ་བོ་ཉིད་སྐུའི་ཡོན་ཏན་བསྟན་ན། དེས་ངོ་བོ་ཉིད་སྐུ་ལས་ལོགས་སུ་
གྱུར་པའི་སངས་རྒྱས་ཀྱི་སྐུ་མ་བསྟན་དོགས་པ་མ་ཡིན་ཏེ། ཐུབ་པའི་ངོ་བོ་ཉིད་སྐུ་ནི་ཞེསཔས་
གཟུགས་སྐུ་ གཉིས་ ལས་ ལོགས་ སུ་གྱུར་པའི་སངས་རྒྱས་ཀྱི་ སྐུ་མ་བསྟན་པར་ ཐལ། དེ་
གཟུགས་སྐུ་གཉིས་ཀྱི་ཡོན་ཏན་འཆད་བྱེད་ཡིན་པའི་ཕྱིར་ཏེ། གཟུགས་སྐུ་གཉིས་པོ་དེ་ངོ་བོ་
ཉིད་སྐུ་ཡོན་ཏན་དུ་ལྡན་པའི་སྐུ་ཡིན་པའི་ཕྱིར། བྱང་ཆུབ་ཕྱོགས་མཐུན་ཚད་མེད་དང༌། །ཞེས་
སོགས་ངོ་བོ་ཉིད་སྐུ་ལས་ལོགས་སུ་གྱུར་པའི་སངས་རྒྱས་ཀྱི་སྐུ་སྟོན་བྱེད་ཡིན་ན། ཕྱག་ཞབས་
འཁོར་ལོའི་མཚན་ཞེས་སོགས་ཀྱིས་ལོངས་སྐུ་ལས་ལོགས་སུ་གྱུར་པའི་སངས་རྒྱས་ཀྱི་སྐུ་
བསྟན་དགོས་པ་ཡང་ཁྱབ་པ་མ་ངེས་ཏེ། སངས་རྒྱས་ཀྱི་མཚན་དཔེ། དེ་ལོངས་སྐུ་ལས་ཐདད་
དུ་གྱུར་པའི་སངས་རྒྱས་ཀྱི་སྐུ་ཡིན་པར་ཐལ། སངས་རྒྱས་པའི་ཟག་མེད་ཀྱི་སྡེ་ཚན་ཉེར་གཅིག་
-278-

མངོན་པར་རྟོགས་པའི་རྒྱན་གྱི་འགྲེལ་པ་དང་བཅས་པའི་དགོངས་དོན་ཕྱིན་ཅི་མ་ལོག་པར་གཏན་ལ་འབེབས་པ་ལུང་རིགས་ཀྱི་རྒྱ་མཚོ་བཞུགས།
པོ་དེ་ངོ་བོ་ཉིད་སྐུ་ལས་ཐ་དད་དུ་གྱུར་པའི་སངས་རྒྱས་ཀྱི་སྐུ་ཡིན་པའི་ཕྱིར། ཁྱབ་པ་ཁས།
གཉིས་པ། གཞུང་གི་བསྟན་ཚུལ་ནི། གོང་དུ་བསྡུ་བ་འཆད་པའི་སྐབས་སུ་བསྟན་
པ་ལྟར་རོ། །གསུམ་པ་ལ། ཐ་སྙད་རྣམ་འཇོག་དང༌། དོན༌གནས་ཚོད་ཀྱི་དབང་དུ་བྱས་པ་
གཉིས། དང་པོ་ནི། སྐུ་ལ་བཞིར་གྲངས་ངེས་པ་འཐད་དེ། རང་དོན་ཆོས་སྐུལ་སྤངས་རྟོགས་
གཉིས། གཞན་དོན་གཟུགས་ སྐུ་ལ་ལོངས་སྤྲུལ་གཉིས་སུ་ཡོད་པའི་ཕྱིར། གཉིས་པ་ནི།
གསུམ་དུ་ངེས་པར་འཐད་དེ། ཡེ་ཤེས་ཆོས་སྐུ་དེ་སྐུ་གསུམ་རྩི་བའི་གཞི་ཙམ་ཡིན་པའི་ཕྱིར་ཏེ།
ཡེ་ཤེས་ཆོས་སྐུ་ལ་གློ་བུར་གྱི་དྲི་མ་མ་ལུས་པ་དང་བྲལ་བའི་ཆ། གདུལ་བྱ་དག་པ་འབའ་ཞིག་
ལ་གཟུགས་སྐུར་སྣང་བའི་ཆ། གདུལ་བྱ་སྣ་ཚོགས་ལ་སྐུའི་བཀོད་པ་སྣ་ཚོགས་སྣང་བའི་ཆ་
གསུམ་ཡོད་ཅིང༌། དེ་གསུམ་གྱི་དབང་དུ་བྱས་ནས་སྐུ་གསུམ་དུ་བཞག་པའི་ཕྱིར། དེས་ན་
ལུགས་འདི་ལ། གཟུགས་སྐུ་གཉིས་ཀྱང་ཡེ་ཤེས་སུ་ཁས་ལེན་དགོས་ཏེ། དོན་ལ་ཡེ་ཤེས་ཡིན་
པ་ལ་གདུལ་བྱའི་སྣང་ཚུལ་གྱི་དབང་གིས་གཟུགས་སྐུའི་ཐ་སྙད་བཏགས་པའི་ཕྱིར་དང་། རྒྱན་
ལས། ཡེ་ཤེས་ཀུན་གྱི་རྒྱུ་མཚན་གྱིས། །ཡེ་ཤེས་འབྱུངགནས་ཆེན་པོ་འདྲ། །ལོངས་སྤྱོད་
རྫོགས་པའི་སངས་རྒྱས་ཉིད། །ཡེ་ཤེས་གཟུགས་བརྙན་འབྱུང་ཕྱིར་ཏེ། །ཞེས་ལོངས་སྐུ་མེ་
ལོང་ལྟ་བུའི་ཡེ་ཤེས་སུ་བཤད་པ་དང༌། ཆོས་ཀྱི་བཤེས་གཉེན་གྱིས། སྤྲུལ་སྐུ་བྱ་བ་གྲུབ་པའི་
ཡེ་ཤེས་སུ་བཤད་པའི་ཕྱིར་དང༌། ཀུན་རྫོབ་ཏུ་ཡེ་ཤེས་ཁོ་ན་ལོངས་སྤྱོད་རྫོགས་པའི་སྐུ་ལ
སོགས་པར་སྣང་བར་བསྐྱེད་པའི་སྒོ་ནས་ཞེས་སོགས་གསུངས་པའི་ཕྱིར། གལ་ཏེ་གཟུགས་
སྐུ་གཉིས་མངོན་སུམ་དུ་མཐོང་བའི་བྱང་སེམས་མེད་པར་ཐལ། དེ་སངས་རྒྱས་ཀྱི་ཡེ་ཤེས་
ཡིན་པའི་ཕྱིར། ཁྱབ་སྟེ། དེ་སངས་རྒྱས་ནང་ཕན་ཚུན་ཁོ་ནའི་མངོན་སུམ་གྱི་སྤྱོད་ཡུལ་དུ་བཤད་
པའི་ཕྱིར། ཞེ་ན། སྐྱོན་མེད་དེ། ཡེ་ཤེས་རང་ངོས་ནས་སློབ་པ་ལ་དངོས་སུ་མི་སྣང་བ་ཡིན་གྱི།
ཡེ་ཤེས་གཟུགས་སྐུའི་རྣམ་པ་ཅན་དུ་སྣང་བ་ལ་འགལ་བ་མེད་པའི་ཕྱིར། གཟུགས་སྐུ་ཡེ་ཤེས་
-279-

བརྩེ་ཆེན་འོད་སྣང་ལས། སྐྱེད་ཚལ་མཁན་པོ་ཀུན་དགའ་ཆོས་བཟང་ཞབས་ཀྱི་གསུང་འབུམ། ༼ཁ
སུ་ཁས་ལེན་མི་རིགས་ན་སྐུ་ལ་བཞིར་འདོད་རིགས་སོ། །གཉིས་པ་ནི། ཤེས་བྱ་ཆོས་ཅན།
སངས་རྒྱས་པའི་ཁྱད་ཆོས་གསུམ་ལྡན་ཡེ་ཤེས་དེ་སངས་རྒྱས་ཀྱི་སྐུ་མ་ཡིན་པར་ཐལ། སྐུ་དེ་
ལ་ངོ་བོ་ཉིད་སྐུ་ལོངས་སྐུ་སྤྲུལ་སྐུ་གསུམ་དུ་གྲངས་ངེས་པ་གང་ཞིག །དེ་དེ་གསུམ་གང་རུང་མ་
ཡིན་པའི་ཕྱིར། རྟགས་དང་པོ་ཁས།
ལྔ་པ་ནི། དེ་བཞིན་འཁོར་བ་ཇི་ སྲིད་འདི། །ཞེས་སྐབས་སུ། གཉིས་ཀྱི་དང་པོ།
སངས་རྒྱས་ཀྱི་ཕྲིན་ལས་ལ། མཚན་གཞི། མཚན་ཉིད། དབྱེ་བ་དང་གསུམ། དང་པོ་ལ། ཁ་
ཅིག །སངས་རྒྱས་ཀྱི་ཕྲིན་ལས་ཡིན་ན། སངས་རྒྱས་ཀྱི་རྒྱུད་ལ་ཡོད་དགོས་ཏེ། དེ་ཡིན་ན་
སངས་རྒྱས་ཀྱི་ནུས་པ་ཡིན་དགོས་པའི་ཕྱིར་དང༌། སངས་རྒྱས་ཀྱི་ཡོན་ཏན་ཡིན་དགོས་པའི་
ཕྱིར། ཟེར། གདུལ་བྱ་ལམ་གྱི་རྟེན་ལ་འགོད་པ་དང༌། ལམ་ལ་འགོད་པའི་ཕྲིན་ལས་གཞི་མ་
གྲུབ་པར་ཐལ་བ་དང༌། བྱ་བ་ཡུལ་ལ་ཡོད་པའི་ཕྲིན་ལས་གཞི་མ་གྲུབ་པར་ཐལ། ཁས་ལེན་
རྟགས། གཉིས་པ་ནི། རང་གི་བདག་རྐྱེན་རྫོགས་པའི་སངས་རྒྱས་ལས་བྱུང་པའིརྣམདཀར་
གྱི་ལས། དབྱེ་ན། ཡུལ་གྱི་སྒོ་ནས། དཔེའི་སྒོ་ནས། རྟེན་གྱི་སྒོ་ནས། འཇུག་ཚུལ་གྱི་སྒོ་ནས་
དབྱེ་བའོ། །དང་པོ་ལ། འདིར་བསྟན་གྱི་ཕྲིན་ལས་ཉེར་བདུན་ཡོད། བསྡུ་ན། གདུལ་བྱ་འམ་
གྱི་རྟེན་ལ་འགོད་པ། ལམ་ལ་འགོད་པ། ལམ་གྱི་འབྲས་བུ་ལ་འགོད་པ་དང་གསུམ་དུ་འདུས།
གཉིས་པ་ལ། སྐུ་སྟོན་པ་བརྒྱ་བྱིན་དང་མཚུངས་པ། གསུང་ལེགས་པར་འདོམས་པ་རྔ་བོ་ཆེ་
དང་མཚུངས་པ། ཐུགས་མཁྱེན་བརྩེས་ཁྱབ་པ་སྤྲིན་དང་། སྐུའི་སྤྲུལ་པ་སྟོན་པ་ཚངས་པ་དང་།
ཡེ་ཤེས་སྤྲོ་བ་ཉི་མ་དང་། ཐུགས་ཀྱི་གསངབ་ནོར་བུ་དང་། གསུངགི་གསང་བ་སྒྲ་བརྙན་དང་།
སྐུའི་གསང་བ་ནམ་མཁའ་དང་། ཐུགས་རྗེའི་འཇུག་ཚུལ་ས་གཞི་དང་མཚུངས་པའི་ཕྲིན་ལས་
སོ༑ ༑བསྡུ་ན། སྐུ་གསུང་ཐུགས་ཀྱི་མཛད་པ་གསུམ་དུ་འདུས། རྒྱུད་བླ་མར། བརྒྱ་བྱིན་རྔ་
སྤྲིན་ཚངས་པ་དང༌། །ཉི་མ་ནོར་བུ་རིན་ཆེན་བཞིན། །དེ་བཞིན་གཤེགས་པ་སྒྲ་བརྙན་བཞིན།།
-280-

མངོན་པར་རྟོགས་པའི་རྒྱན་གྱི་འགྲེལ་པ་དང་བཅས་པའི་དགོངས་དོན་ཕྱིན་ཅི་མ་ལོག་པར་གཏན་ལ་འབེབས་པ་ལུང་རིགས་ཀྱི་རྒྱ་མཚོ་བཞུགས།
ནམ་མཁའ་དང་ནི་ས་བཞིན་ནོ། །ཞེས་སོ། །
གསུམ་པ་ལ། བྱེད་པ་པོ་དང༌། བྱ་བ་ཡུལ་ལ་ཡོད་པའི་ཕྲིན་ལས་གཉིས། དང་པོ་
ནི༑ སངས་རྒྱས་ཀྱི་མཁྱེན་པ་ལྟ་བུ། གཉིས་པ་ནི། སངས་རྒྱས་ལ་དད་པ་དང་ལྡན་པའི་སེམས་
ཅན་ཐམས་ཅད་ཀྱི་དགེ་རྩ་ལྟ་བུ། བཞི་པ་ལ། ལྷུན་གྱིས་གྲུབ་པ་དང༌། རྒྱུན་མི་ཆད་པ་གཉིས།
དང་པོ་ནི། སངས་རྒྱས་ཀྱི་ཕྲིན་ལས་ཁྱད་ཆོས་ལྔའི་སྒོ་ནས་ལྷུན་གྱིས་གྲུབ་སྟེ། གདུལ་བྱའི་
ཁམས་ཀྱི་རབ་དབྱེ་ཤེས་པ། འདུལ་བའི་ཐབས་ཤེས་པ། འདུལ་བའི་བྱ་བ་མངོན་མཐོ་དང་
ངེས་ལེགས་ལ་འགོད་པ། གང་ན་ཡོད་པའི་ཡུལ། ནམ་གྱི་ཚེ་འདུལ་བའི་དུས་སུགཤེགས་པ་
ལ་ལྷུན་གྱིས་གྲུབ་པར་འཇུག་པའི་ཕྱིར་ཏེ། རྒྱུད་བླར། གདུལ་བྱའི་ཁམས་དང་གདུལ་བའི་
ཐབས་དང་ནི། །གདུལ་བྱའི་ཁམས་ཀྱི་གདུལ་བའི་བྱ་བ་དང༌ ། །དེ་ ཡི་ཡུལ་དང་དུས་སུ་
གཤེགས་པ་ལ། ཁྱབ་བདག་རྟག་ཏུ་ལྷུན་གྱིས་གྲུབ་པར་འཇུག །ཅེས་སོ། །གསུམ་པ་ནི། རྒྱུ་
གསུམ་གྱི་སྒོ་ནས་སངས་རྒྱས་ཀྱི་ཕྲིན་ལས་རྒྱུན་མི་ཆད་པར་འཇུག་སྟེ། སྔོན་སློབ་པ་ལམ་གྱི་
གནས་སྐབས་སུ་གཞན་དོན་འབའ་ཞིག་བྱེད་པར་དམ་བཅས་པ་དང་། བདག་དང་སེམས་ཅན་
རྣམས་བདེ་བར་གཤེགས་པའི་སྙིང་པོ་ཅན་དུ་མཚུངས་པར་གཟིགས་པ་དང༌། གདུལ་བྱའི་
འཁོར་བ་མ་སྟོངས་ཀྱི་བར་དུ་མཛད་པ་ཡོངས་སུ་མ་རྫོགས་པའི་ཕྱིར་ཏེ། རྒྱུད་བླར། གཞན་གྱི་
དབང་གིས་ངེས་འབྱུང་དང༌། །བདག་དང་སེམས་ཅན་མཚུངས་གཟིགས་དང༌ ། །མཛད་པ་
ཡོངས་སུ་མ་རྫོགས་ཕྱིར། །འཁོར་བ་སྲིད་དུ་མཛད་མི་ཆད། །ཅེས་སོ། །མདོར་ན་རྫོགས་པའི་
སངས་རྒྱས་ཀྱི་ཕྲིན་ལས་ནི། ངོ་བོ་གདུལ་བྱ་གང་ལ་གང་ཕན་པ། རྣམ་པ་འབད་རྩོལགྱི་མཚན་
མ་མེད་པ་ལྷུན་གྱིས་གྲུབ་པ། དུས་འཁོར་བ་མ་སྟོངས་ཀྱི་བར་དུ་རྒྱུན་མི་ཆད་པ། རྒྱ་ཆེ་བནམ་
མཁའི་མཐས་ཀླས་པའི་སེམས་ཅན་ལ་ཁྱབ་པ་སྟེ། ཁྱད་ཆོས་བཞི་ལྡན་གྱི་ཚུལ་གྱིས་འཇུག་པ་
ཡིན་ཏེ། རྒྱུད་བླ་མར། དེ་ལྟར་ནམ་མཁའི་མཐའ་ཀླས་ཀྱི། །འགྲོ་ལ་རྟག་ཏུ་ལྷུན་གྲུབ་པར། །
-281-

བརྩེ་ཆེན་འོད་སྣང་ལས། སྐྱེད་ཚལ་མཁན་པོ་ཀུན་དགའ་ཆོས་བཟང་ཞབས་ཀྱི་གསུང་འབུམ། ༼ཁ
ཐོགས་མེད་བློ་ལྡན་དེ་ཡིས་ནི། །སེམས་ཅན་དོན་ནི་ཡང་དག་འཇུག་ཅེས་གསུངས་པ་ལྟར་རོ། །
གཉིས་པ་ནི། ཆོས་སྐུའི་ཕྲིན་ལས་ཆོས་ཅན། རྒྱུན་མི་ཆད་པ་ཡིན་ཏེ། གདུལབྱའི་འཁོར་ང་ཇི་
སྲིད་མ་སྟོངས་ཀྱི་བར་དུ་རྒྱུན་ཆགས་སུ་འབྱུང་བའི་ཕྱིར།
བསྟན་པ་རྒྱ་མཚོའི་མངའ་བདག་ཆོས་ཀྱི་རྗེ། །དད་པ་རྒྱ་མཚོའི་གུས་པས་ལེགས་
བསྟེན་ནས། །བདག་བློ་རྒྱ་མཚོ་ལེགས་པར་སྨིན་པའི་མཐུས། །ལུང་རིགས་རྒྱ་མཚོརྕམ་
པར་བཀོད་པ་ལས། །དགེ་བ་རྒྱ་མཚོ་གང་ཞིག་ཐོབ་པ་དེས། །སྲིད་པ་རྒྱ་མཚོར་འཁྱམསངའི་
སེམས་ཅན་རྣམས། །སྡུག་བསྔལ་རྒྱ་མཚོའི་ཚོགས་ཀུན་ཉེར་ཞི་ནས། །ཕན་ བདེ་རྒྱ་མཚོའི་
སེམས་རྒྱུད་གང་བར་ཤོག །རྒྱལ་བ་རྒྱ་མཚོའི་ཚོགས་ཀྱིས་ལེགས་གསུངས་པ། །ཕན་བདེ་རྒྱ
མཚོ་ཀུན་གྱི་གཞིར་གྱུར་པ། །གསུང་རབ་རྒྱ་མཚོའི་ཚོགས་ཀུན་མ་ཉམས་པར། །བསྐལ་པ་རྒྱ་
མཚོར་ཡུན་རིང་གནས་པར་ཤོག །ཚུལ་ཁྲིམས་རྒྱ་མཚོ་རྣམ་པར་དག་གྱུར་པའི། །དགེ་འདུན་
རྒྱ་མཚོའི་ཚོགས་ཀུན་ཞབས་བརྟན་ནས། །དམ་ཆོས་རྒྱ་མཚོའི་སྒྲ་དབྱངས་སྒྲོགས་པ་དང་། །
བསྟན་པ་རྒྱ་མཚོ་ཡུན་རིང་གནས་པར་ཤོག །མདོ་དང་དགོངས་འགྲེལ་མཁས་པའི་བསྟན་
བཅོས་དང༌། །མཁས་མང་བརྒྱུད་པའི་གསུང་དོན་མ་རྟོགས་ཏེ། །མ་བཤད་ལོག་བཤད་ནོངས་
པའི་ཚོགས་མཆིས་ན། །གཟུར་གནས་མཁས་པའི་ཚོགས་ལ་བཟོད་པར་གསོལ། །དུས་གསུམ་
རྒྱལ་བ་ཀུན་གྱིས་ལེགས་གསུངས་པའི། །སྡེ་སྣོད་གསུམ་གྱི་ལུས་སྟོབས་རབ་རྒྱས་ཏེ། ། སྲིད་
གསུམ་འཁོར་བའི་མཚོ་ལས་བསྒྲལ་བའི་ཕྱིར། །སྒོ་གསུམ་ཀུན་ནས་ལེགས་བཤད་འདོམས་
པར་ཤོག །ཀུན་མཁྱེན་རྗེས་འཇུག་གདུལ་བྱའི་སེམས་རྒྱུད་ལ། །རབ་དགའ་ལེགས་བཤད་
ཆར་རྒྱུན་ལེགས་ཕབ་ནས། །དམ་ཆོས་སྒྲུབ་ལ་བརྩོན་པ་ཆེར་བསྐྱེད་དེ། །བཟང་པོའི་ཕྲིན་ལས་
ལོ་ཐོག་སྨིན་པར་ཤོག །དེང་ནས་ཕྱི་མའི་ཚེ་རབས་ཐམས་ཅད་དུ། །དལ་འབྱོར་ལུས་བཟང་
ཚུལ་ཁྲིམས་རྒྱན་གྱིས་མཛེས། །དོན་མེད་ཚེ་འདིའི་རྣམ་གཡེང་ཀུན་སྤངས་ནས། །རྩེ་གཅིག་
-282-

མངོན་པར་རྟོགས་པའི་རྒྱན་གྱི་འགྲེལ་པ་དང་བཅས་པའི་དགོངས་དོན་ཕྱིན་ཅི་མ་ལོག་པར་གཏན་ལ་འབེབས་པ་ལུང་རིགས་ཀྱི་རྒྱ་མཚོ་བཞུགས།
དམ་ཆོས་སྒྲུབ་པ་བྱེད་པར་ཤོག །
མངོན་པར་རྟོགས་པའི་རྒྱན་འགྲེལ་པ་དང་བཅས་པའི་དགོངས་དོན་ཕྱིན་ཅི་མ་ལོག་
པར་གཏན་ལ་འབེབས་པ་ལུང་རིགས་ཀྱི་རྒྱ་མཚོ་ཞེས་བྱ་བ་འདི་ནི། ཡོངས་རྫོགས་བསྟན་པའི་
མངའ་བདག་རབ་འབྱམས་ཆོས་ཀྱི་རྒྱལ་པོའི་ཕྲིན་ལས་ཀྱི་གསུང་གི་ལེགས་བཤད་དང་། རོང་
སྟོན་ཤེས་བྱ་ཀུན་རིག་གི་དགོངས་པ་དབྱེར་མ་མཆིས་པ་མཐོང་ནས། བློ་གསལ་འགའ་ལ་ཕན་
པའི་ཕྱིར་དུ། གོ་བདེ་བའི་ངག་གིས་རྒྱལ་བའི་བསྟན་པ་ལོ་སུམ་སྟོང་དྲུག་བརྒྱ་དང་བདུན་
འདས་པ། རྒྱལ་བ་ཞེས་བྱ་བ་ཤིང་ཕོ་རྟའི་ལོ། དཔལ་རྫོང་དཀར་སྐྱེད་མོས་ཚལ་གྱི་ཆོས་གྲྭ་ཆེན་
པོར། ཆོས་སྨྲ་བའི་བཙུན་པ་ཀུན་དགའི་མིང་ཅན་གྱིས་ཟིན་བྲིས་སུ་བཀོད་པའོ།། །།
-283-

བརྩེ་ཆེན་འོད་སྣང་ལས། སྐྱེད་ཚལ་མཁན་པོ་ཀུན་དགའ་ཆོས་བཟང་ཞབས་ཀྱི་གསུང་འབུམ། ༼ཁ